Rijeka, 26. veljače 2020.g.

**OBJAVA ZA MEDIJE**

**IZLOŽBA „51000 BALTHAZARGRAD“ U MMSU-u JOŠ SAMO OVOG VIKENDA**

**Posljednji je vikend izložbe „51000 Balthazargrad“ koja je u sklopu programa Dječja kuća, Rijeke 2020 – Europske prijestolnice kulture postavljena u riječkom Muzeju moderne i suvremene umjetnosti. Šareni svijet omiljenog animiranog Profesora, koji je dosad vidjelo više od 10 500 posjetitelja svih generacija, svoj će posljednji radni dan imati u nedjelju, 28. veljače 2021.g.** Radno vrijeme izložbe je u **petak od 12.00 do 19.00 sati, a u subotu i nedjelju između 10.00 i 17.00 sati**.

Izložba koja je osmišljena i dizajnirana tako da se svi koji ju posjete osjećaju uronjeni u animirani film, okruženi bojama, oblicima i zvukovima, uz šetnju i igru donosi **brojne vrijedne i zanimljive dokumentarističke izloške** koji pričaju priče o nastanku i uspjehu Balthazara, o klasičnoj tehnici animacije, nepotpisanim radnicama Zagreb filma te o Rijeci kao inspiraciji za Balthazargrad.

**Audio vodstvo izložbom „51000 Balthazargrad“**

Podsjetimo, posjetitelji kroz izložbu „51000 Balthazargrad“ uz pomoć svojih mobitela mogu samostalno biti vođeni izložbom, tijekom ukupno dvadeset minuta snimljenog audio vodstva koje **vodi kroz sedam postaja izložbe, otkriva priče u pozadini predstavljenih izložaka i potiče na korištenje interaktivnih elemenata**. Vodstvo se može poslušati izravno na web stranici [MMSU-a](https://mmsu.hr/dogadaji/audio-vodstvo-izlozbe-51000-balthazargrad/) ili na platformi [SoundCloud](https://soundcloud.com/user-585788853/sets/audio-vodstvo-izlo-ba-51000). Pri posjeti Muzeju svi koji žele mogu skeniranjem QR koda ili upisom linka pristupiti audio vodstvu, uz preporuku da sa sobom ponesu vlastite slušalice, a u samom Muzeju dostupan je i bežični pristup internetu. Za posjetitelje koji nisu u mogućnosti koristiti audio vodstvo putem svog mobilnog uređaja Muzej je pripremio nekoliko MP3 uređaja koji se mogu zatražiti na ulaznom info pultu.

**Cijene ulaznica i suveniri EPK po sniženim cijenama**

Ulaznice za izložbu mogu se kupiti na ulazu u muzej po cijeni od **30 kuna** po ulaznici, a pravo na **besplatni ulaz** imaju djeca do 7 godina, nezaposleni i umirovljenici, uz predočenje dokumenta.   
Djeca i mladi do 18 godina, studenti i članovi strukovnih udruga i organizacija ostvaruju popust pa za njih ulaznica košta **20 kuna**, uz predočenje važećih studentskih odnosno strukovnih iskaznica.

Dodajmo, **u MMSU-u i dalje se po trajno sniženim cijenama i uz posebne pogodnosti, u prodaji nalaze suveniri Rijeke 2020 – Europske prijestolnice kulture**, čije se cijene kreću od 12,00 kn do 45,00 kn. U ponudi su: kišobrani, blokovi, kemijske olovke, platnene torbe, muške i ženske T-shirt majice, zaštitne maske za lice, veliki i mali rokovnici, privjesci, plastične boce te EPK zvonca.

**Posjet Muzeju moguć je uz poštivanje svih važećih mjera za sprječavanje zaraze bolešću COVID-19. Svi se posjetitelji pozivaju na poštivanje mjera: pojačanu osobnu higijenu, fizičku udaljenost te ispravno nošenje zaštitnih maski za lice.**

Unaprijed zahvaljujem na objavi.

Lena Stojiljković, Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu), Mob: +385 91 612 63 42